**הַתְחָלוֹת/ מִירִי צללזון**

מֵהַיּוֹם, מֵעַכְשָׁו,

עוֹד שָׁנָה מַתְחִילָה!

וְשׁוּב הַתְחָלָה...

כְּלָל וּכְלָל לֹא קַלָּה!

וְשׁוּב, עִם יַלְקוּט

מְסֻדָּר לְמוֹפֵת,

מַחְבֶּרֶת, יוֹמָן, עֶפְרוֹנוֹת וְגַם עֵט.

עוֹמְדִים בַּחֲצַר הַכִּתָּה הֶחָדָשׁ

וְהַלֵּב מִתְפַּעֵם

מִתִּקְוָה... וְחָשַׁשׁ!

כִּי כֹּל הַתְחָלָה

הִיא בִּכְלָל לֹא קַלָּה...

בְּכֹל הַתְחָלָה

יֵשׁ סִימַן שֶׁאֵלָה-

אִם אַצְלִיחַ אוֹ לֹא?

אִם יֵלֵךְ בְּקַלּוּת?

אוֹ אוּלַי אֶכָּשֵׁל?

אֶעֱשֶׂה אֵיזוֹ שְׁטוּת.

הִנֵּה, לְמָשָׁל, כְּשֶׁאֲחִי הַתִּינוֹק,

לָמַד לְדַבֵּר-

אָז פָּרַצְנוּ בִּצְחוֹק!

זֶה הָיָה מַצְחִיק,

הוּא בִּלְבֵּל כֹּל מִלָּה,

וְקִשְׁקֵשׁ בִּלְשׁוֹנוֹ:

ד, ד, ד... ל, ל, ל,,,

אָז אִמָּא אָמְרָה:

לֹא לִצְחֹק לַתִּינוֹק!

עוֹד תִּירְאוּ, כְּשֶׁיִּגְדַּל-

עוֹד תֵּרְצוּ שֶׁיִּשְׁתֹּק!

כִּי...

אוֹ, לְמָשָׁל- מַעֲשֶׂה שֶׁהָיָה,

אֵיךְ פַּעַם הִתְחַלְתִּי לִלְמֹד שְׂחִיָּה,

פָּחַדְתִּי כָּל כָּךְ...

לֹא נִכְנַסְתִּי לַמַּיִם...!

בְּקֹשִׁי טָבַלְתִּי מְעַט הָרַגְלַיִם!

צָעַקְתִּי, הִצִּילוּ!

אֲנִי כְּבָר טוֹבֵעַ!

וְהַיּוֹם?

בְּלִי חָכְמוֹת, אֲנִי כְּבָר יוֹדֵעַ!

כִּי...

וּפַעַם נִסִּיתִי בַּגַּן לְצַיֵּר,

הִתְחַלְתִּי צִיּוּר שֶׁל יַלְדָּה וְחָצֵר,

אֲבָל, מָה יָצָא לִי?

יַלְדָּה... עִם קָרַחַת!

בְּלִי אַף... בְּלִי אָזְנַיִם...

מַמָּשׁ לֹא מֻצְלַחַת!

זָרַקְתִּי בְּכַעַס אֶת כָּל הַצִּיּוּר!

בִּכְלָל לֹא אִכְפַּת לִי

אִם הוּא לֹא גָּמוּר!

הַיּוֹם-

כְּשֶׁאֲנִי כְּבָר צַיֶּרֶת,

אֲנִי אוֹמֶרֶת ש-

כָּל הַתְחָלָה

הִיא בִּכְלָל לֹא קַלָּה...

וְלָכֵן, בְּלִי חֲשָׁשׁ-

נִפְתַּח דַּף חָדָשׁ!

לֹא יָשֵׁן- מְשֻׁמָּשׁ,

לֹא כָּתוּב- מְקֻשְׁקָשׁ,

דַּף חָלָק...

בְּלִי כָּל כֶּתֶם מַמָּשׁ!

בּוֹאוּ נִפְתַּח-

דַּף חָדָשׁ,

שֶׁרֵיחוֹ הוּא בְּרֵיחַ... תַּפּוּחַ בִּדְבַשׁ!

דַּף חָדָשׁ!